Inuliini

Inuliini on hedelmäsokerista muodostunut varastopolysakkaridi, jossa on 30–50 monosakkaridia. Inuliinia esiintyy maa-artisokan lisäksi monissa muissakin kasveissa muun muassa sipulissa, parsassa, banaanissa, rukiissa, vehnässä ja ohrassa sekä asterikasvien, kuten daalian, voikukan ja sikurin juurissa ja juurimukuloissa.

Inuliinia käytetään elintarviketeollisuudessa makeutusaineena. Se sisältää noin kolmanneksen vastaavan sokerimäärän energiasta.

Inuliini on prebiootti. Se suosii ruoansulatuksessa maitohappobakteerien kasvua. Paksusuolen bakteerien hajottaessa inuliinia syntyy hiilidioksidia ja metaania. Tämän vuoksi inuliini voi aiheuttaa siihen tottumattomille ihmisille ilmavaivoja.

Inuliinia voidaan käyttää solunulkoisen nestetilan mittaukseen.

Vuonna 2007 julkaistun, elintarviketieteiden maisteri Marjo Misikankaan tekemän väitöskirjatutkimuksen mukaan koe-eläinhiirten paksusuolen syövän kasvaimet kehittyivät suuremmiksi kun ruoka sisälsi 10 prosenttia elintarvikkeissa kuidun lähteenä käytettävää inuliinia. Tutkimuksen mukaan kasvaimet pienenivät ja niiden lukumäärä väheni, kun ruokavalio sisälsi 10 prosenttia lakkaa, puolukkaa tai valkoherukkaa.

Suomalainen elintarviketeollisuus käyttää runsaasti inuliinia elintarvikkeiden rakenteen ja makeuden muokkaamisessa. Monet ns. kevyttuotteet sisältävät inuliinia. Inuliinia käyttämällä tiettyihin elintarvikkeisiin saadaan "paksu, kermamainen" rakenne ilman kerman sisältämää ravintomäärää.

Aiheesta muualla 
Marjo Misikankaan väitöskirjan "Dietary modulation of β-catenin signalling in an experimental model of colon cancer" esittely suomeksi
Marjo Misikangas: Dietary modulation of β-catenin signalling in an experimental model of colon cancer, Helsingin yliopisto, Maatalous-metsätieteellinen tiedekunta, väitöskirja, 2007-12-07, ISBN 9789529231034 (kirjana) tai ISBN 9789521044311 (pdf) (pdf-tiedosto)
Liber Herbarum II: Inuliinia sisältäviä kasveja
The Comparative Toxicogenomics Database (CTD): Inulin 
PubChem: Inulin 
DrugBank: Inulin 

Hiilihydraatit
Polysakkaridit
Sokerijohdannaiset
Seulonnan keskeiset artikkelit